Bittó Cigániková, Jana, poslankyňa NR SR (2021-12-03):
Igor, mali sme dohodu na 150 eurách. Strávila som niekoľko hodín aj s ďalšími kolegami diskusiou o tejto dohode, ktorú ty úplne ignoruješ tak ako teraz, tak aj vo svojom návrhu dva dni potom. Ja nemôžem vynechať túto časť, pretože vnímam od verejnosti, ako veľmi obťažujeme ľudí so svojimi večnými dohadovaniami na verejnosti. Chcem sa ťa teda spýtať, prečo dohoda, ktorá bola urobená, zrazu neplatila dva dni nato a vyjdeš s niečím, na čom sme sa nikdy nedohodli. Prosím ťa, prečo nemôžeme aspoň chvíľu fungovať ako normálna koalícia a takto neotravovať ľudí? Ty nie si v tej koalícii sám. A spôsobuje to od začiatku obrovské problémy. Raz lotéria končiaca žalobou 400-tisíc, potom povinný krčah vody, inokedy špáranie sa v nose celému národu, stále dokola, nekonečne, vkuse premieľanie interrupcií, ktoré teda fakt nie sú problém tejto krajiny, 25-percentná dépeháčka, o ktorej napíšeš status a potom tvrdíš, že teda to nikto nikdy nepovedal, trojnásobná daň z nehnuteľností, teraz bombastických 500 eur pre dôchodcov ako kompromis, keď nesúhlasíte, dám 600. Robíš to bez dohody s koaličnými partnermi. Tú dohodu sme, Igor, mali a postavili by sa za ňu všetci. Vieš, ako by to verejnosť ocenila? Prečo stále musíš robiť toto? Ja, ja, ja tomu nerozumiem. Ja neverím, že si neuvedomuješ, ako hazarduješ s dôverou ľudí. A tvoje argumenty sú večné útoky na SaS, donekonečna, lebo my sme najväčší nepriatelia, lebo ti vecne hovoríme, kde majú tvoje nápady chybu. Hovoríš o tom, že chceme, aby umierali ľudia, že berieme podnikateľom 500 miliónov. Prosím ťa, fakt? Fakt máš pocit, že my chceme, aby niekto zomieral? Nechceme, Igor, a nechceme ani nikomu nič brať, preto sme trikrát navrhovali odškodňovací zákon, ktorý si TY neschválil, ktorý vďaka TEBE neprešiel a dodnes neni hotový. Pol roka sme bojovali za motiváciu pre očkovaných a za ich slobodu najmä na základe nižšieho epidemiologického rizika. Vieš prečo, Igor? Lebo iba to motivuje ľudí sa očkovať a iba očkovanie je skutočný, skutočná cesta von z tohto trápenia. Čiže presne preto, lebo nechceme, aby ľudia zbytočne umierali, ale tiež nechceme, aby jednoducho sme tu stále, rok a pol dokola každú chvíľu robili len lockdown a lock... veď ty to dobre vieš. Čo sme tým vyriešili? Videl si to sám, pretlačil si si lockdown, takisto pretlačili ste si lockdown, v tom momente klesla krivka očkovania. Teraz zasa tvrdohlavo ideš niečo robiť. Nie je to dobrý nápad. Bojovali sme za riadne a okamžité odškodnenie prevádzok, ako som ti hovorila. Trikrát sme to navrhovali na vláde, mal si to na stole. Len preto, že je to SaS, tvoj proste imaginárny nepriateľ, my sme nie tvoji nepriatelia, my ti len vecne hovoríme, čo je zlé. My sme programová strana, ktorá voľby čo voľby vyhráva najlepší program vo všetkých think tankoch nie preto, že sme si to vymysleli, ale preto, že na tom programe makáme. Máme tím lídrov, máme riešenia ku konkrétnym problémom. A, áno, potom sa stane, že keď sme aj s tebou alebo s kýmkoľvek vo vláde a príde na stôl nejaký problém, tak riešenia, ktoré desať rokov pripravujeme a cibríme, dáme na stôl. A ty že sa na to urážaš, to je pre mňa neuveriteľné. Veď ty by si to mal využívať vo svoj prospech, v prospech koalície a v prospech ľudí a nerobiť to, čo robíš. Čo sa týka tých 500 miliónov eur, naozaj je to nepremyslené a teraz a hovorila som to aj včera, hovorím to v každej relácii, kde môžeš, je pravda, ty to myslíš dobre a vždy to myslíš dobre, pri všetkých tých nápadoch. Tvoj cieľ je dokonca správny. Ľudia nad 60 rokov jednoducho tvoria dve tretiny v nemocniciach a je to 90 % úmrtí, ten cieľ je správny. Ale prosím ťa, veď pochop, že normálne otázky, normálne argumenty, kde to môže stroskotať, keď sa bavíme o pol miliarde a z toho 400 miliónov dávaš už zaočkovaným, čiže si nič nezlepšil, tak že tie argumenty sú namieste. Keď sa pýtame alebo keď sa bavíme o tom, že aká je tá suma, tak ja som si dovolila prepočítať tú liečbu, keby len všetkých by sme museli dať, za 420-tisíc dávok by sme mohli zaplatiť tých monoklonálnych protilátok, ktoré teda majú úspešnosť 50 %, jedna stojí, jedna tá kúra stojí 1 200 eur. 420-tisíc ľuďom by sme mohli za 500 miliónov takúto liečbu ambulantnú alebo teda bez nejakej hospitalizácie umožniť alebo by sme mohli 700-tisíckrát podať tú päťdňovú kúru molnupiraviron, čo teraz nakupujeme, tam je tiež tá účinnosť zníženia hospitalizácií 50 až 70 %, aj keď teda zisťuje sa, že pri tých, ktorí už boli pozitívni, to možno bude menej, to sa teraz analyzuje, ale je to teda akože slušné číslo podľa tých zistení. Z týchto peňazí by sme každej sestre mohli dať 17-tisíc eur odmenu. Igor, 17-tisíc každej sestre. Okej, 17-tisíc je veľa, no tak by sme jej dali dvetisíc a ešte by nám zostalo 440 až 540 miliónov na nábor zdravotníkov zo zahraničia. Ty v tvojom rozpočte si navrhol sestrám 11 miliónov na budúci rok, to je 30 euro pre jednu. Sestry majú o 500 euro nižší plat ako sestry v Čechách, kde prejdú bez akejkoľvek jazykovej bariéry. Tí tvoji dôchodci, tí naši dôchodci, naši občania nebudú mať zdravotnú starostlivosť, pretože tu nie je personál, ale ty zobereš pol miliardy a dáš to jednoducho tým ľuďom alebo kvôli tým ľuďom, ktorí doteraz sa odmietali očkovať a spôsobovali z veľkej časti túto situáciu. Mohli by sme nakúpiť tie roboty da Vinci, to určite poznáte, čo vedia teda na diaľku operovať, je to taká naozaj že úplná frajerina, máme jeden v Banskej Bystrici, v Česku ich majú viac než desať, za tieto peniaze by sme ich mohli nakúpiť 125 vrátane výcviku lekárov. Mohli by sme dať každej jednej ambulancii na Slovensku 170-tisíc eur na jej fungovanie a vybavenie, tam by sme mohli zarátať aj motiváciu, aby každý musel zaočkovať alebo teda bol motivovaný zaočkovať celý ten svoj kmeň, alebo by sme, naopak, keď teda 170-tisíc na ambulanciu je teda fakt slušný peniaz, no tak by sme mohli zaplatiť ďalšiu zdravotnú sestru na deväť rokov za tieto peniaze. Na konci tohto roka ministerstvo financií zobralo zdravotníctvu 230 miliónov eur, čo, samozrejme, okamžite pocítili poskytovatelia a pacienti a aj poisťovne, najmä Všeobecná zdravotná, štátna, ktorá sa kvôli tomu skoro dostala do ozdravného plánu, a mohli by sme to celé vrátiť a ešte raz toľko dať tým pacientom, tým ľuďom. Suma 600 miliónov sú náklady na vyštudovanie, počúvajte, 10-tisíc lekárov. Desaťtisíc lekárov. Nám tu chýbajú lekári, tak za tieto peniaze komplet štúdium 10-tisíc lekárov by sme mohli, by mohli za tieto peniaze vyštudovať. Mohli by sme schváliť úplne každú žiadosť o výnimku na liečbu. Každú. To sú všetky tie lieky, ktoré sú príliš drahé, sú mimo nejakých pravidiel, mimo toho nášho rozpočtu zdravotníckeho, tie najťažšie, najsmutnejšie prípady, ktoré poznáme z titulných stránok novín a denníkov, všetkým by sme mohli zaplatiť za tieto peniaze liečbu. Mohli by sme zdvojnásobiť dotáciu na výučbu detí na stredných školách, lebo komplet výdavky za celý rok na celé stredné školstvo sú 550 miliónov. Živnostníci na dani z príjmu zaplatia ročne 105 miliónov. Ty im teraz ideš navyšovať platby. Keby sme neminuli 500 miliónov eur takto, nemuseli by sme platiť žiadne, nemuseli by živnostníci platiť žiadne dane, žiadne, nula, päť rokov. Na dani z nehnuteľnosti sa v tejto krajine vyzbiera 450 miliónov eur, samozrejme, tieto peniaze idú samosprávam, ale keby sme teda chceli byť štedrí, tak by sme im vedeli, samosprávam, prispieť presne toľko, koľko vyzbierajú na všetkých daniach z nehnuteľností. A ty často argumentuješ tým, že je to lacnejšie alebo teda rovnako drahé ako, väčšinou lacnejšie, ako kompletný lockdown alebo ako liečba, tak ti chcem pripomenúť, že liečba sa teda netýka úplne všetkých v každom prípade, ale je úplne správne, to som opäť zopakovala, sa snažiť, aby teda sa zaočkovali, je to určite správny postup chcieť od nich, aby sa zaočkovali. Ale čo sa týka toho kompletného lockdownu, tak ti chcem, Igor, pripomenúť, že dáta z nemocníc jasne ukazujú, že kompletný lockdown nie je potrebný. Je predsa potrebný lockdown len pre neočkovaných a prečo ho nemáme, je dôvod, dobre vieš, je predsa ten najčastejšie, že veď to nevieme skontrolovať. Nie je práve toto naša úloha? Nie je vymáhanie a dodržiavanie platných pravidiel úloha štátu? Ja viem, že nie je možné a úplne by bolo alibistické hovoriť, že na 100 percent, nedá, ale určite sa to dá lepšie, ako to robíme. A stačí to len zlepšiť na to, aby sa nám znížil počet ľudí v nemocniciach, aby tie nemocnice vládali, aby vládali lekári, aby sme sa dokázali postarať aj o inú ako červenú medicínu. Na to nepotrebujeme stopercentný zásah, môžme sa snažiť čo najviac, aj by sme sa mali. Ale to, prečo máme kompletný lockdown, je zlyhanie našej vlády, Igor, tam sa máme zamerať, tam to treba zlepšiť. Kontrola a vymáhanie pravidiel je alfa omega. Nie večne zavrieť všetkých doma stále dokola, lebo pre nás je pohodlnejšie, aby sa vírus nešíril, všetkých zamknúť. Bez ohľadu na to, či urobili niečo pre túto spoločnosť, či sa očkovali, alebo nie. A ešte, keď sa neočkovali, tak ešte zoberme tým, čo to tu ťahajú, a dajme tým, ktorí sa neočkovali. To je tak strašne demotivačné, podobne ako ten kompletný lockdown, čo ste zaviedli, okamžite klesol záujem o očkovanie. Tiež by som sa chcela spýtať, že či si ty vôbec uvedomuješ, že toto zrejme nebude posledné preočkovanie, a čo potom pri ďalšom, Igor? Potom znova im dáme? Alebo dáme im už 700, 800? Dáme im päťtisíc, aby sa nám zaočkovali? A mimochodom, tak ma napadá, nebudeme platiť aj deckám v škole? Lebo podľa mňa, ja si myslím, že to je vec hospodárskeho významu, že keď máme v triede, máme nejakých jednotkárov, nejakých päťkárov a tí päťkári sa nechcú učiť, mohli by sme im zaplatiť, oni by sa lepšie učili a potom na konci vlastne by malo z toho akože to Slovensko lepších žiakov a lepšie by sa darilo hospodárstvu. Nejdeme platiť ľuďom za to, že by sa lepšie učili? Alebo za to, že nebudú skákať zo skaly? Zaplaťme každému, kto je tak strašne charakterný a nezvýši náklady na zdravotníctve s tým, že skočí zo skaly. To je úplný borec, zaplaťme mu za to podľa mňa. To je, to by sme určite mali podporiť a keď to niekto podporiť nechce, tak je to bezohľadná, bezohľadná sviňa, ktorému sú ukradnuté životy ľudí, čo chcú skákať zo skaly, respektíve čo nechcú skákať zo skaly. To je neuveriteľná logika! Pritom naozaj rozumiem snahe motivovať neočkovaných, ale musí, aj tá musí mať svoje logické hranice, a najmä teda v koalícii by mala mať hranice aj nejakej internej dohody, aby sme takto neobťažovali večne dokola spoločnosť. Chcem ešte zdôrazniť, že naozaj tomu, či sa to zrealizuje, či to bude mať úspech, nijako nepomôže kopanie do koaličných partnerov len preto, že sa snažíme hospodárne správať k verejným financiám. Politik totiž nemá ani jedno vlastné euro, ani jedno jediné. Všetky peniaze, ktoré my máme, sme zobrali ľuďom z toho, čo oni reálne museli zarobiť a vyrobiť a nemohli to dať svojim rodinám, ale dali to do starostlivosti nám a my teraz máme rozhodnúť, čo s tými peniazmi. Rozvaha, ako s nimi nakladať, je preto určite oveľa viac namieste ako nejaké veľkolepé, populistické, ťažko realizovateľné nápady s otáznym výsledkom. Skúsim ešte prečítať jeden status, ktorý ma zaujal a ktorý hovorí o veľa. Mám teda nejakých šesť minút, tak to na to využijem. Je to status pána Jakuba Tillingera, odporúčam sledovať, veľmi múdry a šikovný človek. Písal presne o tomto nápade, tak dovolím si ho citovať. Podpora neočkovaných nad 50 rokov finančným stimulom alebo povinné očkovanie nad 50 rokov. Minister financií Igor Matovič a Boris Kollár prišli s nápadom za 500 miliónov, ako podporiť služby, kultúru a šport poukážkami pre milión ľudí nad 60 rokov (chcem podotknúť, že dokopy je ich milión dvesto) a zároveň motivovať ich k očkovaniu. Nápad pozitívne finančne motivovať ľudí, ktorí tvoria väčšinu hospitalizovaných, tiež podporuje, avšak s výškou, vekovou hranicou a formou nesúhlasí. Treba podľa neho znížiť vekovú hranicu na 50 a viac rokov, lebo táto veková skupina tvorí 79 % hospitalizácií v prebiehajúcej delta vlne, kvôli tomu máme zahltené nemocnice a paralyzovanú bielu medicínu a zdravotníkov na dne svojich síl. Ak by sme dali ako motiváciu 500 eur všetkým nad 50 rokov bez toho, aby sme určovali, ako ich majú spoluobčania minúť, ktorí sú doteraz nechránení vakcínou za 40 eur, ktorá je jedinou efektívnou prevenciou pred zahltením nemocníc a zbytočných úmrtí, istotne by to nemotivovalo úplne všetkých. Aktuálne máme vo vekovej skupine nad 50 rokov zaočkovaných 1 307 228 občanov, čo je 65,77 %. Nechránených vakcínou ostáva 680 235 ľudí. Niektorí z nich sa rozhodli zaočkovať a niektorí môžu byť zaočkovaní v zahraničí. Tu ešte píše ďalej, že nejaký čas trvá, kým by sme túto motiváciu prijali, takže počítajme, že 400-tisíc ľudí by sme nepresvedčili a nie sú nijako imunizovaní. Časť z nich stále váha, má obavy, časť nepresvedčí už žiadna motivácia. Buďme teda optimisti, že pri tomto návrhu by sme motivovali polovicu ľudí, teda 200-tisíc. 500 eur na hlavu činí tých 500 miliónov. Ak v čase trvania delty vlny skončí, delta vlny skončí 17 % v tejto skupine nad 50 rokov v nemocnici, čiže 68-tisíc ľudí, z nich okolo 6 800 bude potrebovať umelú pľúcnu ventiláciu, ostatní budú na JIS-ke, respektíve na štandardnom covidovom lôžku, tak nemocničná liečba týchto 68-tisíc ľudí v nemocniciach vychádza približne 146 mil. 540-tisíc. To je 2 155 eur na hlavu. Liečba 6 800 ľudí na ÚPV, na umelej pľúcnej ventilácii, vychádza 11 245 na hlavu. Spolu teda, dokopy pri tom už akože prehnanom čísle, je to 223 mil. 6-tisíc eur. Teda opakujem, my sme, my ideme dať 500 mil. ľuďom, z ktorých 400 mil. dáme tým, čo už sú zaočkovaní, na to, aby sme zabránili tomu, čo v najhoršom scenári by malo teda náklady v zdravotníctve 223 mil., nehovoriac o tom, že keby sme použili to, čo sme navrhovali aj my ako SaS, to znamená motivácia negatívna, pozitívna, viac slobody pre očkovaných, väčšie obmedzenia pre neočkovaných a kľudne spoluúčasť na liečbe, na liečbe na covidových oddeleniach pre neočkovaných, tak určite by sa zaočkovalo viac ľudí. Zaočkovať toľkoto ľudí by stálo 16-tisíc. Časť z týchto peňazí, z tých 223 mil., čo by sme dali na, za motiváciu očkovať sa, sa vždy vráti nazad štátu zo spotreby, či už z DPH alebo spotrebných daní. Čiže to nie je, to nie je čistý náklad. Čiže aj takýto stimul má logiku. Ale, ešte raz, nie spôsobom, ako to chce urobiť Igor Matovič s Borisom Kollárom, že 500 eur nejaké poukážky a všetkým nad 60 rokov, to je naozaj populizmus a nezmysel. Ak sa ako spoločnosť zhodneme, že takúto motiváciu už nechceme platiť, tak zostáva už len povinne nahnať všetkých nad 50 rokov očkovať sa pod hrozbou sankcií, teda pokút. A teda to uzatvorenie, že 500-tisíc verzus 200-tisíc, verzus 16-tisíc eur. Čiže týmto som chcela povedať, že aj takýto nápad, aj takáto dotácia, aj tá sa dá urobiť inak, dá sa urobiť rozumnejšie, dá sa urobiť jednoducho s tým, že si vypočujem argumenty, že si pozriem čísla, že zvážim plusy a mínusy. Ale navrhovať to takýmto spôsobom a ešte teda útočiť na všetkých, ktorí hovoria niečo iné, mi príde absolútne pres, cez čiaru. Nie je to vôbec tak, že teda nám nezáleží na životoch dôchodcov. Samozrejme, že to tak nie je a ty to, Igor, dobre vieš. Je to práve tak, že napríklad vieme, že keď tieto peniaze minieme tu, tak už nebude, nebudú peniaze na to, aby sme zachráni... aby sme tým dôchodcom zachránili tých zdravotníkov, ktorí nám odchádzajú. Čo myslíš, že sa stane, keď má každá sestra 500 eur navyše v Čechách a 400 eur každý lekár priemerne, v tom nasledujúcom roku? A my v našom zdravotníctve sme nielenže dali o 26 mil. menej oproti skutočnosti tohto roka a dali sme len 11 mil. na sestry, čo vychádza 30 euro, ale ešte sme tam nadhodnotili úplne, úplne iracionálne úspory v 250 mil., ktoré, z ktorých akože reálne, keď sa budeme veľmi snažiť v covidovom roku, tak vieme usporiť 40 – 50 miliónov, pretože na ostatné tie úspory, čo sú tam napísané, nie sú nástroje kvôli štátu. Čiže tie peniaze budú, budú jednoducho chýbať. Ja teda dúfam, že je úplne jasné, že tá, ten cieľ je správny, že nespochybňujeme záujem nejakým spôsobom zaočkovať túto vekovú skupinu. Diskutujeme aj my v SaS o tom, ako to má byť. Včera som s kolegami mala diskusiu, vystálo z toho 36 návrhov, ktoré sme v minulosti dali. Nie je pravda, že toto je jedna jediná cesta. Myslíme si, že naozaj tá kombinácia opatrení je lepšia cesta, citlivejšia cesta a najmä je teda aj bezpečnejšia z pohľadu morálky, z pohľadu verejných výdavkov a aj z pohľadu koaličných vzťahov. Keď sa raz na niečom dohodneme, tak absolútne nie je fér potom vystúpiť s úplne iným návrhom a už vôbec nie je fér útočiť na tých, ktorí sa snažia rozumne hospodáriť s peniazmi, ktoré im nepatria. Ďakujem.